News Update: Tesla มูลค่าทะลุ $1 ล้านล้าน ครั้งแรก ยืนหนึ่งบริษัทรถยนต์ใหญ่ที่สุดในโลก หลัง Hertz สั่งซื้อรถ 1 แสนคัน - FINNOMENA
มูลค่าบริษัท Tesla ทะลุ 1 ล้านล้านดอลลาร์เป็นครั้งแรก กลายมาเป็นบริษัทที่ 5 ของโลกที่สามารถมีมูลค่าเกินล้านล้านดอลลาร์ได้สำเร็จ หลังบริษัทได้รับคำสั่งซื้อรถยนต์ไฟฟ้าจำนวน 1 แสนคัน จาก Hertz
26 ต.ค. 2564

เมื่อวานนี้ (25 ต.ค.) มูลค่าบริษัท Tesla ทะลุ 1 ล้านล้านดอลลาร์เป็นครั้งแรก กลายมาเป็นบริษัทที่ 5 ของโลกที่สามารถมีมูลค่าเกินล้านล้านดอลลาร์ได้สำเร็จ หลังบริษัทได้รับคำสั่งซื้อรถยนต์ไฟฟ้าจำนวน 1 แสนคัน จาก Hertz
Tesla ใช้เวลาน้อยที่สุดเพียง 18 ปี ในการก้าวมาเป็นบริษัทมูลค่าล้านล้านดอลลาร์ต่อจาก Apple, Microsoft, Amazon และ Alphabet ตอกย้ำความทะเยอทะยานของ Tesla ในการเป็นผู้นำในอุตสาหกรรมยานยนต์
Elon Musk ผู้ก่อตั้งบริษัท Tesla ทวีตข้อความ “Wild $T1mes!” ฉลอง Tesla มีมูลค่าทะลุ 1 ล้านล้านดอลลาร์
ราคาหุ้น Tesla ผู้ผลิตรถยนต์ไฟฟ้าพุ่งขึ้น 12.66% ปิดที่ราคา $1,024.86 หลังบริษัทปิดดีลขายรถยนต์ Model 3s จำนวน 100,000 คันกับ Hertz บริษัทผู้ให้เช่ารถยนต์ได้สำเร็จ
ดีลดังกล่าวทำให้ความเชื่อมั่นต่อ Tesa เพิ่มขึ้น โดย Hertz จะชำระเงินจำนวน 4,200 ล้านดอลลาร์ในอีก 14 เดือนข้างหน้า และ Hertz จะสร้างสถานีสำหรับชาร์จรถยนต์ไฟฟ้าด้วย
Tesla สามารถเดินทางได้ 200 ไมล์ต่อการชาร์จหนึ่งครั้ง แต่โครงสร้างพื้นฐานด้านการชาร์จรถไฟฟ้าในสหรัฐฯ ยังไม่เพียงพอ ซึ่งเป็นสิ่งที่ฝ่ายบริหารของปธน.โจ ไบเดน ต้องการเปลี่ยนแปลง
Mark Fields ผู้บริหารชั่วคราวของ Hertz กล่าวว่า ตอนนี้รถยนต์ไฟฟ้าคือกระแสหลัก โดยเริ่มเห็นความต้องการและความสนใจจากทั่วโลกเพิ่มขึ้นอย่างต่อเนื่อง
Tesla เป็นผู้ผลิตรถยนต์ที่มีมูลค่าบริษัทมากที่สุดในโลกมาระยะหนึ่งแล้ว โดยเผชิญอุปสรรคในการเพิ่มกำลังการผลิตรถยนต์มาตลอดหลายปี ทำให้นักลงทุนบางกลุ่มคาดการณ์ว่า Tesla อาจประสบความล้มเหลว
ทิศทางของ Tesla เริ่มสดใสในปีที่ผ่านมา หลังสามารถยกระดับโดยการทำกำไรได้เป็นครั้งแรก กระตุ้นให้ราคาหุ้นของ Tesla พุ่งทะยานต่อเนื่อง
Elon Musk ตั้งเป้าหมายการเติบโตของยอดขายเฉลี่ย 50% ต่อปี โดยคาดว่ายอดขายจะแตะ 20 ล้านคันต่อปี ซึ่งนั่นจะมากกว่าสองเท่าของผู้นำด้านยอดขายรถยนต์ในปัจจุบันอย่าง Volkswagen และ Toyota
JATO Dynamics บริษัทที่ปรึกษาธุรกิจ รายงานว่า ความต้องการรถยนต์ไฟฟ้าของผู้บริโภคกำลังเปลี่ยนไปในตลาดหลักของโลก โดยเมื่อเดือนที่ผ่านมา Tesla Model 3 กลายมาเป็นรถยนต์ที่มียอดขายสูงสุดในภูมิภาคยุโรป
Morgan Stanley ปรับราคาเป้าหมายของหุ้น Tesla ขึ้น 33% อยู่ที่ $1,200 โดยคาดการณ์ว่า Tesla จะมียอดส่งมอบรถยนต์เกิน 8 ล้านคัน ในปี 2030
อ้างอิง: https://www.bbc.com/news/business-59045100
https://www.reuters.com/business/autos-transportation/hertz-orders-100000-tesla-cars-bloomberg-news-2021-10-25/
——————-
👍 อย่าลืมกดไลก์ Page The Opportunity เพื่อไม่ให้พลาดโอกาสด้านการลงทุน
Facebook: https://finno.me/the-opp-fb
Youtube: https://finno.me/youtube-channel
แท็ก:
EV
News Update
Tesla
รถยนต์ไฟฟ้า
แชร์บทความ:
ผู้เขียน
THE OPPORTUNITY
ศูนย์รวมข่าวสารด้านเศรษฐกิจ และการเงิน เพื่อไม่ให้พลาดโอกาสด้านการลงทุน โดย FINNOMENA